Na osnovu člana 9. st. 1. i 5. Zakona o strateškoj proceni uticaja na životnu sredinu ("Službeni glasnik RS", broj 135/04), 

Republička agencija za prostorno planiranje donosi

ODLUKU 
O IZRADI STRATEŠKE PROCENE UTICAJA REGIONALNOG PROSTORNOG PLANA ZA PODRUČJE ŠUMADIJSKOG, POMORAVSKOG, RAŠKOG I RASINSKOG UPRAVNOG OKRUGA NA ŽIVOTNU SREDINU 

(Sl. glasnik RS br. 34/10) 

Osnovni tekst na snazi od 29/05/2010 , u primeni od 29/05/2010 

1. Pristupa se izradi Strateške procene uticaja Regionalnog prostornog plana za područje Šumadijskog, Pomoravskog, Raškog i Rasinskog upravnog okruga na životnu sredinu (u daljem tekstu: Strateška procena).

2. Razlozi za izradu Strateške procene definisani su na osnovu teritorijalnog obuhvata i mogućih uticaja Regionalnog prostornog plana za područje Šumadijskog, Pomoravskog, Raškog i Rasinskog upravnog okruga (u daljem tekstu: Regionalni prostorni plan) na životnu sredinu, na sledeći način:

- značaj Regionalnog prostornog plana na zaštitu životne sredine i održivi razvoj proizilazi iz potrebe da se zaštiti životna sredina, poboljša kvalitet života i obezbedi održivi razvoj na području Regionalnog prostornog plana;

- potrebe da se u planiranju prostornog razvoja područja Regionalnog prostornog plana sagledaju strateška pitanja zaštite životne sredine i obezbedi njihovo rešavanje na odgovarajući način;

- činjenice da Regionalni prostorni plan predstavlja okvir za pripremu i realizaciju prostornih planova, razvojnih projekata, programa i investicionih odluka.

3. Strateška procena se radi za funkcionalno područje Šumadijskog, Pomoravskog, Raškog i Rasinskog upravnog okruga, istovremeno sa izradom Regionalnog prostornog plana za područje Šumadijskog, Pomoravskog, Raškog i Rasinskog upravnog okruga.

4. Izrada Strateške procene je zasnovana na studijsko-analitičkoj dokumentaciji iz oblasti prostornog planiranja, zaštite životne sredine i drugoj relevantnoj dokumentaciji.

5. Strateškom procenom biće razmatrana pitanja zaštite vazduha, voda, zemljišta, živog sveta, prirode i prirodnih dobara i prekograničnih uticaja na životnu sredinu, kao i druga pitanja za koja se u toku izrade utvrdi da zahtevaju odgovarajuću obradu.

Strateškom procenom neće biti razmatrana pitanja prekograničnih uticaja na životnu sredinu, jer područje Regionalnog prostornog plana nije granično područje.

6. Izveštaj o strateškoj proceni, kao dokument kojim se prikazuje postupak izrade Strateške procene, rezultati do kojih se došlo i način integrisanja u postupak pripreme Regionalnog prostornog plana, sadrži:

- Polazne osnove Strateške procene: obuhvat, predmet i ciljevi Regionalnog prostornog plana, odnos Regionalnog prostornog plana prema relevantnim planskim i drugim dokumentima;

- Opšte i posebne ciljeve Strateške procene i indikatore;
- Procenu mogućih uticaja na životnu sredinu: prikaz stanja životne sredine na području Regionalnog prostornog plana; varijante razvoja planskog područja, uključujući scenario nultog razvoja i varijante razvoja i zaštite planskog područja povoljne sa aspekta zaštite životne sredine; procenu uticaja varijantnih rešenja na životnu sredinu, opis mera za sprečavanje i ograničavanje negativnih i uvećanje pozitivnih uticaja na životnu sredinu, poređenje varijantnih rešenja i prikaz razloga za izbor najpovoljnijeg; procenu uticaja planskih rešenja na životnu sredinu, opis mera za sprečavanje i ograničavanje negativnih i uvećanje pozitivnih uticaja na životnu sredinu; način na koji su pri proceni uzeti u obzir elementi životne sredine i karakteristike uticaja;

- Smernice za izradu strateških procena na nižim hijerarhijskim nivoima;

- Program praćenja stanja životne sredine u toku sprovođenja Regionalnog prostornog plana;

- Prikaz korišćene metodologije;

- Prikaz načina odlučivanja, opis razloga odlučujućih za izbor Regionalnog prostornog plana sa aspekta razmatranih varijantnih rešenja i prikaz načina na koji su pitanja životne sredine uključena u Regionalni prostorni plan;

- Učešće zainteresovanih strana u postupku izrade i razmatranja Izveštaja o strateškoj proceni;

- Izvod iz Strateške procene (zaključak - netehnički rezime).

7. Nosilac izrade Strateške procene je Republička agencija za prostorno planiranje.

8. Ministarstva, posebne organizacije, javna preduzeća i ustanove nadležne za poslove poljoprivrede, šumarstva i vodoprivrede, saobraćaja, telekomunikacija, energetike, ekonomije i regionalnog razvoja, turizma, zaštite životne sredine i prostornog planiranja, zaštite spomenika kulture, zaštite prirode, kao i drugi zainteresovani organi i organizacije, dostaviće u roku od 30 dana od dana stupanja na snagu ove odluke sve raspoložive podatke, uslove i dokumentaciju od značaja za izradu Strateške procene iz delokruga svog rada nosiocu izrade Strateške procene.

9. Rok za izradu Strateške procene je 12 meseci od dana stupanja na snagu Odluke o izradi Regionalnog prostornog plana.

Stručni tim za izradu Strateške procene biće sastavljen od stručnjaka odgovarajućeg profila.

Strateška procena će se vršiti u skladu sa evropskim i međunarodnim principima teorije i dobre prakse u izradi strateške procene uticaja na životnu sredinu za istu vrstu planskih dokumenata.

10. Sredstva za izradu Strateške procene obezbeđuju se u budžetu Republike Srbije, preko Republičke agencije za prostorno planiranje.

11. Učešće javnosti u razmatranju Izveštaja o strateškoj proceni obezbeđuje se u okviru javnog uvida o Nacrtu Regionalnog prostornog plana, u trajanju od 30 dana, u zgradama skupštine Gradova Kragujevca, Jagodine, Kraljeva, Novog Pazara i Kruševca i skupština opština Aranđelovac, Topola, Rača, Lapovo, Batočina, Knić, Svilajnac, Despotovac, Ćuprija, Rekovac, Paraćin, Vrnjačka Banja, Raška, Tutin, Trstenik, Aleksandrovac, Brus, Varvarin i Ćićevac.

12. Odluka o izradi Strateške procene je sastavni deo Odluke o izradi Regionalnog prostornog plana.

13. Ova odluka stupa na snagu osmog dana od dana objavljivanja u "Službenom glasniku Republike Srbije".

Broj 350-255-03/2010-01 
U Beogradu, 13. maja 2010. godine 

Republička agencija za prostorno planiranje

Direktor, 
prof. dr Borislav Stojkov, s.r. 

